**Csanytelek Község Önkormányzata Jegyzőjétől**





***🖂 6647. Csanytelek, Volentér János tér 2.sz.***

**🕿 63/578-510; 63/578-512; 63/578-513; fax: 63/578-517; jegyzo@csanytelek.hu**

CS/421-3/2022.

**E L Ő Z E T E S H A T Á S V I Z S G Á L A T**

**az önkormányzat vagyonáról** szóló önkormányzati rendelet módosításáról szóló

önkormányzati rendelet–tervezet előterjesztéséhez

A csatolt jogszabály tervezet előkészítőjeként a jogalkotásról szóló 2010. évi CXXX. törvény 17. §-ában írt kötelezettségemnek eleget téve az alábbiakban terjesztem be *a csatolt rendelet-tervezet bevezetésével járó várható hatások következményeiről alkotott véleményemet és ajánlom a* jogalkotók *figyelmébe.*

**A jogszabály végrehajtásában az érintettekre gyakorolt (vélelmezett) hatások:**

***Társadalmi:*** a település helyi közösségére a *közszolgáltatások és a közfeladat ellátását* biztosító *önkormányzati tulajdonú törzsvagyon léte, vagy hiánya* hatást gyakorol, amely tulajdonnal való gazdálkodás a jogalkotásra felhatalmazó központi jogszabályoknak megfelelő keretbe foglalt módon jeleníthető meg. A település lakossága ivóvízzel való ellátása, az elhasznált ivóvíz szennyvízként történő kezelése önkormányzati kötelező ellátási feladata Magyar Államnak való átadása nem eredményez jelentős változást, mert a közszolgáltató vélhetően nem változik, marad az eddig bérleti szerződés alapján feladatot ellátó ALFÖLDVÍZ Zrt. A szolgáltatásokért fizetendő díjak összege lehet érzékenységi faktor, amelyre eddig sem volt, ezt követően pedig végképp nem lesz ráhatásunk. A változást a nemzeti vagyonnak számító önkormányzati vagyon térítésmentesen történő állami kézbe jutása hoz, ami nem jár az önkormányzati vagyon elvesztésével, mivel az könyvek közötti jóváírással kerül átadás – átvételre, közcélú adományként. Az átadás, átvételi eljárás a lakosság számára nem jelent jogvesztést, mert a közszolgáltató számára jól felfogott pénzügyi érdek az átadott vagyon hatékony, költségtakarékos hasznosítása és az által kitermelt haszon megtartása, amely a település víziközmű vagyonának hosszútávú működtetését eredményezi.

***Gazdasági:*** a település lakosságára e rendelet gazdasági hatást több irányban is kifejt, hiszen aki igénybe veszi az önkormányzat tulajdonában lévő, a nemzeti vagyon részét képező korlátozottan forgalomképes vagyonelemeket, vagy a törzsvagyon részét képező, kizárólag az önkormányzat tulajdonában lévő forgalomképtelen *utakat, tereket, parkolásra alkalmas közterületeket*, tudja értékelni annak mibenlétét. Konkrétan nem mindegy, hogy szilárdburkolattal ellátott, vagy földút mellett éli mindennapjait a település lakossága, sem életszínvonalban, sem a közösségi vagyonhoz való hozzájárulásként megjelenő adók befizetése okán. Az önkormányzat éves költségvetése szab határt a vagyongazdálkodás terén a középtávú tervek megvalósíthatóságának, a központi támogatások, a pályázatokon való sikeres részvétel jelenthet előrelépést a település vagyonának gyarapodása terén, kiegészülve a takarékos gazdálkodással.

***Költségvetési:*** az önkormányzat adott éves költségvetésének komoly anyagi megterhelést jelent a településen a *kizárólagos önkormányzati tulajdonba sorolt forgalomképtelen vagyontárgyak* fenntartására fordítandó önkormányzati saját anyagi forrás biztosítása. Ebből ered, hogy az önkormányzat éves költségvetésében szerény összeg áll ahhoz rendelkezésre, hogy az önkormányzat az esetleges pályázaton saját anyagi forrást tudjon hozzárendelni ahhoz, hogy a közösségi vagyon gyarapításával oldja a társadalmi feszültségeket, a meglévő esélyegyenlőtlenségeket tompítsa. A *korlátozottan forgalomképes vagyontárgyak közé* sorolt, a Magyar Államnak térítésmentesen, feladatellátással együtt közcélú adományként átadott vagyon körébe tartozó minden vízművel és a szennyvízkezeléssel összefüggő ingatlan a nemzeti vagyon része volt eddig is és a jövőben is az lesz. A könyvértéken 1.401.428.307.- Ft összértékű vagyon (a Magyar Állam megbízásából) Nemzeti Víziközmű Zrt. általi működtetése jelentős anyagi megtakarítást hoz az önkormányzat költségvetése kiadási tételei sorában pl. a szennyvíztelep már előre látható folyamatos karbantartása, esedékes felújítása végrehajtása magas összegű költségeinek megtakarítása által.

***Környezeti:*** e rendeletben direkt módon nem szerepel az érintettek környezetére hatást gyakorló rendelkezés, viszont minden vagyonelem hordoz magában környezeti kockázatot, mind az épített, mind a természeti környezet esetében egyaránt, mivel a fenntartható fejlődés érdekében nem elhanyagolható szempont a jövő generációja számára az örökül hagyott vagyon milyensége. Az NVZrt. és a víziközmű feladatot közszolgáltatóként végző feladatellátó műszaki megoldásai nem nélkülözhetik a modern eljárásokat, ezért a fejlesztések hasznosulhatnak a település környezetvédelmében is.

***Egészségi:*** e rendeletben rögzítettek kihatással lehetnek a település lakossága egészségi állapotára úgy közvetett, mint közvetlen módon, mivel pl. a helyi orvosi rendelők, a védőnői szolgálat és a fogszakorvosi ellátásnak helyet adó önkormányzati tulajdonú *épület* folyamatos karbantartása, a fenntartási költségeinek viselése nagyban függ az önkormányzat hatékony vagyongazdálkodásától, a működési feltételek folyamatos biztosításához szükséges takarékos megoldások alkalmazásától (energiatakarékosság, külső- belső szigetelés, nyílászárók, stb.). Nagy terhet vesz le a Magyar Állam az *egészséges ivóvízellátás és szennyvízkezelés feladata önkormányzattól való átvételével,* mert az ellátási felelősség már nem az önkormányzatot, hanem a feladattal megbízottat kötelezi a közszolgáltatás folyamatos biztosítása terén.

***Adminisztratív:*** az önkormányzati vagyon ellátotti felelősnek való átadása folyamata egyik döntési szakasza, a tulajdonjog változás tranzakciós szerződés kötésével lezárult, melyet annak az ingatlannyilvántartásba való bejegyzése véglegesített. Az önkormányzat érintett vagyona könyvszerinti értéken való átadás – átvétele, az ingatlanok birtokba adása – vétele előkészületei még zajlanak. Több olyan intézkedésre is szükség van, amely más önkormányzati rendeletet (önkormányzati SZMSZ) érint, a hivatal alapító okirata módosításával, a belső szabályzatokon (hivatali SZMSZ, Pénzügyi Ügyrend) a változások átvezetésével jár, ami további személyi leterhelést jelent.

***A jogszabály megalkotásának szükségessége:*** a *nemzeti vagyonról szóló 2011. évi CXCVI. törvény, az Mötv. a helyi jogalkotásra kötelezett számára adott felhatalmazás teljesítése,* konkrétan az önkormányzat tulajdonában lévő korlátozottan forgalomképes törzsvagyon elemeinek rendeletbe foglalása. Az önkormányzati vagyon értékesítése esetén értékhatárról való rendelkezés és meghatározott feladatok végrehajtása, konkrétan vagyongazdálkodási-hasznosítási terv készítése, vagyonkataszter naprakész vezetése, a nyilvánosság biztosítása, valamint kiemelt szempont a jogbiztonság elvének garantálása a központi jogszabályban írt jogalkotási kötelezettség teljesítése által. A közcélú adományként térítésmentesen átadott vízközmű vagyon könyvértéken való kivezetése, ill. bevezetése a víziközmű szolgáltatásról szóló 2011. évi CCIX. törvényben foglaltak szerinti eljárásrendben való végrehajtása elkerülhetetlenné teszi a tárgyi önkormányzati rendelet módosítását, benne a 2. mellékletben található víziközmű vagyon tételsorának hatályon kívül helyezését, továbbá a felülvizsgálat keretében elvégzett módosítások 1. mellékletben való cseréjét.

***A jogalkotás elmaradásának várható következményei:*** *mulasztásban megnyilvánuló jogsértés megvalósítása,* tekintettel arra, hogy a jogalkotásról szóló törvény, a nemzeti vagyonról szóló törvény, továbbá a Magyarország helyi önkormányzatiról szóló törvény, valamint a víziközmű szolgáltatásról szóló törvény és erre alapozott szerződés e feladat végrehajtására kötelezi a jogalkotót, melynek elmaradása esetén (a károk elkerülése érdekében) a Csongrád-Csanád Megyei Kormányhivatal által az kikényszeríthető. Ebben az eljárásrendben az önkormányzat helyett a Kormányhivatal által megalkotható jogszabály szerint köteles a további feladata ellátására a jogalkotó és a végrehajtó szerve. Ennek hiányában jogbizonytalanság keletkezne, ami veszélyeztetné az uniós jogbiztonság elvét, ami akár felügyeleti bírság kiszabását is hordozhatja.

***A jogszabály alkalmazásához szükséges személyi, szervezeti, tárgyi és pénzügyi feltételek:*** a meglévő feltételekhez képest a személyi többlet igény belső átszervezéssel megoldható.

C s a n y t e l e k, 2022. március 07.

Tisztelettel:

…………………………….

Kató Pálné jegyző