

**Csanytelek Község Önkormányzata Csanytelek Község Önkormányzata**



Polgármesterétől J e g y z ő j é t ő l

***🖂 6647. Csanytelek, Volentér János tér 2.sz.*🕿 63/578-510; fax: 63/578-517;**

**E-mail:** [**csanytelek@csanytelek.hu**](mailto:www.csanytelek@csanytelek.hu)**, honlap:** [**www.csanytelek.hu**](http://www.csanytelek.hu/)

CS/421-1/2022.

**E l ő t e r j e s z t é s**

**Csanytelek Község Önkormányzata Képviselő-testülete**

**2022. márciusi ülésére**

**Tárgy:** *az önkormányzat vagyonáról szóló 11/2016. (IX. 30.) önkormányzati rendelet módosításáról szóló önkormányzati rendelet alkotásának és felülvizsgálatának kezdeményezése*

**Tisztelt Képviselő-testület!**

Visszautalunk a Képviselő-testület által a közelmúltban hozott döntésére, amely befolyással bír az önkormányzat vagyonával való gazdálkodására, a vagyon nyilvántartására. Az egyik ilyen lényeges elem, az ellátási felelősség feladat- és hatáskörének Magyar Állam javára való átruházása, amely magával hozta a feladatellátáshoz rendelt ingó- és ingatlan vagyon teljeskörű, szerződésbe foglalt átadás – átvételét. Ezt az önkormányzati vagyont, amely két egymással összefüggő feladat, az egészséges ivóvízzel való ellátás, a közművel összegyűjtött háztartási szennyvíz begyűjtése végrehajtására hivatott a Békéscsabai székhelyű, Alföldvíz Zrt. mint bérleti szerződésben arra jogosított – minimális díj ellenében – használta. A testület által a Csanytelek Község Önkormányzata ellátotti felelőssége és víziközmű vagyona Magyar Állam javára való átruházásának megalapozása érdekében végrehajtásra váró feladatok eljárásrendjének jóváhagyásáról szóló 40/2021. (IX. 24.) Ökt határozatával, valamint a Csanytelek Község Önkormányzata ellátotti felelőssége és víziközmű vagyona Magyar Állam javára való átadása érdekében végrehajtásra váró feladatok eljárásrendjének jóváhagyása tárgyában kiadott 58/2021. (XII. 29.) Ökt határozatával meghozott döntés szerint átszáll a Magyar Állam által a feladatra kijelölt Nemzeti Vízművek Zrt. (a továbbiakban: NVZrt.) mint új ellátotti felelősre. Ezzel a Magyarország helyi önkormányzatairól szóló 2011. évi CVXXXIX. törvény (a továbbiakban: Mötv.) 13. § (1) bekezdés 21. pontja szerinti kötelezettsége megszűnt, kikerült az önkormányzat kötelező feladatai sorából

A fent jelölt testületi határozatba foglaltan kapott felhatalmazás alapján a település polgármestere 2022. február 3. napján ellátta kézjegyével *a víziközmű integrációjára* vonatkozó *szerződést*, amely 2022. február 4. napján hatályba lépett. Ezt követő naptól a *víziközművek* és a *működtető eszközök tulajdonjoga* a Magyar Állam által az új ellátotti felelőst, a Nemzeti Vízközmű Zrt.-t terheli. Konkrétan, az önkormányzat a víziközmű-szolgáltatásról szóló 2011. évi CCIX. törvény (a továbbiakban: Vksztv.) vonatkozó rendelkezései szerint az önkormányzat által kezelt minden a vízközmű rendszerhez kapcsolódó *vagyont, nyilvántartott adatot* a fent írt szerződés hatályba lépését követően, 2 hónapon belül köteles átadni az új ellátotti felelősnek.

Az önkormányzat által *nyilvántartási értéken történő átvezetéssel térítésmentesen adja át víziközmű vagyonát az NVZrt. számára feladatellátási kötelezettséggel.* Ebbe a körbe tartozik a tárgyi önkormányzati rendelet és annak mellékletébe foglalt önkormányzati vagyon, mellyel való rendelkezési jog a rendelet módosítása hatályba lépése napján megszűnik.

A vagyont *nyilván kell tartani*, mely nyilvántartásnak az adott vagyon elsődleges *rendeltetése szerinti közfeladat megjelölését* is tartalmaznia kell, amely adatok *nyilvánosak.* Az Mötv. 110. §-a akként rendelkezik, hogy az *önkormányzati vagyonkataszter folyamatos vezetéséért, az adatok hitelességéért a jegyző a felelős,* aki köteles gondoskodni arról, hogy az önkormányzati *törzsvagyon* (a többi vagyontól elkülönítve), az önkormányzat *éves zárszámadásához vagyonkimutatás formájában* csatolva jelenjen meg.

Önkormányzatunk a Polgármesteri Hivatal által ASP rendszerben kezelve tartja nyilván a vízközmű-vagyont, egymástól elkülönítve a forgalomképes, tehát értékesíthető, a forgalomképtelen, vagyis nem bocsátható áruba, valamint a korlátozottan forgalomképes vagyonát. Az önkormányzat *víziközmű-vagyona a korlátozottan forgalomképes* *víziközmű-vagyon* között szerepel*,* az Nvtv. 5. § (5) bekezdés a) pontjában írtakat érvényesítve. A **település önkormányzata vízközmű-vagyona *könyv szerinti értéken* 1.401.428.307.- Ft** vagyonértékelés nélküli eljárásban. Ez *a víziközmű-vagyon szabadon, bárki számára nem értékesíthető, mert víziközmű kizárólag állam, vagy önkormányzat tulajdonában lehet.*

**Tisztelt Képviselő-testület!**

A nemzeti vagyonról szóló 2011. évi CXCVI. törvény (a továbbiakban: Nvtv.) részletesen szabályozza az állami és az *önkormányzati vagyon elemeit, az e törvény által kizárólagos önkormányzati vagyonnak minősített törzsvagyonba tartozó, az önkormányzat kötelező feladatai ellátását szolgáló, vagy hatáskör gyakorlását lehetővé tevő forgalomképtelen nemzeti vagyonkörbe tartozó elemeket,* így pl. az Nvtv. 5. § (3) bekezdése értelmében

* a helyi közutak, műtárgyaik,
* terek, parkok, (amelyek a helyi önkormányzat tulajdonában vannak),
* vizek, közcélú vízi létesítmények (ide *nem értve a vízi-közművet!),*

*amelyek nem idegeníthetőek el, azon osztott tulajdon nem létesíthető.*

Azon vagyon, amely nem tartozik a kiemelt nemzeti vagyon körébe, az *önkormányzat rendelete* szerinti *besorolásban korlátozottan forgalomképes vagyon,* amely felett a tulajdonos gyakorolja a dolog feletti rendelkezés jogát, tehát meghatározott keretek között a vagyon elidegeníthető, használatba adható.

Az Nvtv. a helyi önkormányzat tulajdonában álló nemzeti vagyon tekintetében *vagyonkezelői* körbe sorolja *a költségvetési szervet* (pl. az önkormányzat hivatalát), melynek a közfeladata ellátásán túli célja a rendeltetésszerű vagyongazdálkodás is, amely *az önkormányzat mindenkori teherbíró képességéhez igazodó, a helyi társadalmi szükségletek kielégítéséhez szükséges, egységes elveken alapuló, átlátható, hatékony, költségtakarékos működtetést, a vagyon értékének megőrzését, állagának védelmét, értéknövelő használatát, hasznosítását, gyarapítását és a feleslegessé vált vagyontárgyak elidegenítését* öleli fel,melynek az Alaptörvényben írtakhoz igazodóan az önkormányzat *közép- és hosszú-távú vagyongazdálkodási tervén*kell alapulnia az Nvtv. 9. szakaszában írt kötelezése okán.

Az ellátotti felelősi feladat- és hatáskör átadással az önkormányzat alapító okirata módosítása is elkerülhetetlen, hiszen az abban feltüntetett COFOG-hoz rendelt feladatok végrehajtása már a Magyar Államot terheli, ezért nem szerepelhet ebben a dokumentumban.

A vagyonátadás körébe a feladatok ellátásához szükséges alábbi ingatlanok kerültek:

a) 31/2 hrsz alatt felvett, *Botond utcai vízmű telep,* 2. melléklet 1. sorszám alatt

b) 31/4 hrsz. alatt felvett, *Botond utcai gazdasági épület,* 2. melléklet 3. sorszám alatt

c) 553/1. hrsz. alatt felvett, *Tömörkényi utcai vízkezelő telep,* 2. melléklet 48. sorszám alatt

d) 033/20 hrsz. alatt felvett, *Pókföldi vízmű telep,* 2. melléklet 47. sorszám alatt

e) 0211/32 hrsz. alatt felvett, *Síróhegyi vízmű telep* és 2. melléklet 79. sorszám alatt

f) 073/15 hrsz. alatt felvett, *legelőre épült szennyvíztisztító telep.* 2. melléklet 66. sorszám alatt

szerepel az önkormányzat vagyonáról szóló hatályos önkormányzati rendelethez csatoltan, melyet ki kell vezetni onnan, annak hatályon kívül helyező rendelkezése szerint. A rendelet hatályba lépésével a *vagyonkataszterből* szintén törölni kell a Magyar Államnak átadott közművek adatait.

A fenti ingatlanok *tulajdonjogában bekövetkezett változásokat* a Csongrád-Csanád Megyei Kormányhivatal Földhivatali Főosztálya Csongrádi Kirendeltsége 2022. február 22. napjával *az ingatlannyilvántartáson* *átvezette,* amely lezárt egy folyamatot és lehetőséget teremt a felek között ingatlan vagyon *birtokbaadási eljárása lefolytatására.*

A tárgyi hatályos önkormányzati rendeletbe az önkormányzat vagyonával való gazdálkodás joga gyakorlását a polgármester úrra ruházta át, korlátként pénzügyi keretösszeg meghatározásával, amelyben az ingó- és ingatlan vagyon adása – vétele esetére 1 millió Ft összeget szabott meg, az afölötti értéknél fenntartva a képviselő-testület döntési jogát. A tárgyi önkormányzati rendelet hatályba lépése óta eltelt időszak alatt szerzett tapasztalatok visszaigazolták a jogszabály adta lehetőség szerinti gyors eljárásrendet és az önkormányzat rövid- közép- és hosszú-távú fejlesztési tervében foglaltakhoz igazodó, elsősorban *ingatlan vásárlásban*  megjelenő előnyöket. Ennek megtartása továbbra is célszerű azzal, hogy az önkormányzat adott évi költségvetésében (annak elkülönített keretében) előre meghatározott értékhatárt és célt jelöljön meg ingó- és ingatlan vagyon szerzése címén a képviselő-testület és emelje 2 millió Ft-ra az eddigi összeget.

Ez a módosítás elkerülhetetlenné teszi az önkormányzat hatályos jogszabálya, az önkormányzat szervezeti és működési szabályzata 1. melléklete módosítását, ahol cserélni kell az 1. mellékletet, benne az összeghatárt.

A tárgyi önkormányzati rendelethez csatolt 1. és 2. mellékletét is cserélni kell egyrészt a fent nevesített okokra és a felülvizsgálatra tekintettel, másrészt a 2016. évben kiadott rendeleti mellékletben rögzített vagyontárgyak értékében, akár csökkenés, akár növekedésben megjelenő különbség miatt, amely szintén idén április 1. napjával lép hatályba.

**Tisztelt Képviselő-testület!**

Az SZMSZ 19. § (5)-(6) bekezdésében írt jegyzőt terhető kötelezettségnek is eleget-téve arról tájékoztatom Önöket, hogy az általam elkészített önkormányzati rendelet-tervezet szövegét a hivatal hirdetőtábláján 2022. február 28. napján közzétettem (kifüggesztéssel) – annak ellenére, hogy tárgyi önkormányzati rendelet un. „belső jogszabály”, amely az önkormányzatra és nem a település lakosságára ró kötelezettséget, ill. biztosít joggyakorlást - és az 5 napos lakossági véleményezési határidő letelte után megállapítottam, hogy a tárgyi önkormányzati rendelet-tervezethez *a lakosság köréből javaslat nem érkezett,* melyrőlaz önkormányzati rendelet-tervezet előkészítésébe bevont *Ügyrendi Bizottságot* és a *Pénzügyi Ellenőrző, Foglalkoztatáspolitikai és Településfejlesztési Bizottságot* tájékoztattam.

A fentiekre alapozva kezdeményeztem az önkormányzati rendelet rövid határidővel való hatályba léptetését 2022. április 01. napjával, mivel annak végrehajtása nem igényel „kellő” felkészülési időt a kötelezett, ill. jogosított számára. A rövid határidő szabását a víziközmű vagyon 2 hónapon belüli birtokba adása teszi szükségessé.

Ezen önkormányzati rendelet-tervezet beterjesztésével *az önkormányzati rendelet felülvizsgálatát is elvégeztem,* továbbá figyelemmel arra a jogszabályi előírásra, miszerint minden önkormányzati rendelet-tervezetet, annak Képviselő-testület elé terjesztése előtt (SZMSZ 19. § (2)-(3) bekezdésben írt módon) *véleményeztetni kell az Ügyrendi Bizottsággal,* tárgyától függően a *Pénzügyi Ellenőrző, Foglalkoztatáspolitikai és Településfejlesztési Bizottsággal,* eleget tettem. A jogszabályszerkesztésről szóló 61/2009. (XII. 14.) IRM rendelet 58. § (1) bekezdése értelmében, *ha egy adott önkormányzati rendelet előkészítése során valamely szerv* (pl. a bizottságok) *jogszabályban biztosított érvényességi kelléknek minősülő véleményezési jogkörrel rendelkezik, annak tényét az önkormányzati rendelet bevezető részében fel kell tüntetni.*

Felhívom a figyelmet arra, hogy az önkormányzati rendelet jogszerű kiadásához az Mötv. 42. § 1. pontja és az 50. szakasza értelmében a képviselő-testület ülésén jelenlévő önkormányzati képviselők *minősített többséggel hozott döntése szükséges.*

Tekintettel arra, hogy a Jat. 17. szakasza úgy rendelkezik, hogy a jogszabály előkészítője *előzetes hatásvizsgálat készítésére* kötelezett, ezért annak is eleget téve, ezen előterjesztéshez mellékelem az általam vélelmezett, ezen önkormányzati rendelet végrehajtása során jelentkező várható kihatásokat.

A Jat. 18. szakasza előírja a jogszabály előkészítője számára azon kötelezettséget is, hogy az önkormányzati rendelet - tervezetéhez *indokolást* kell készíteni, benne a társadalmi, gazdasági, szakmai okokra és célokra utalva, megjelölve a jogi szabályozás várható kihatásait. Ennek további részleteit az általam írt *általános* és *részletes indokolás* tartalmazza, ezért azt itt nem ismétlem meg, de javaslom annak tanulmányozását az önkormányzati rendelet-tervezetben foglaltak könnyebb értelmezése érdekében.

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3) bekezdése mondja ki annak kötelező voltát. A 21. § (2) bekezdés a) pontjában szabályozott rendelkezés értelmében: *önkormányzati rendelethez tartozó indokolást* *nem kell közzétenni, ha annak a társadalmi, gazdasági, költségvetési hatása, környezeti és egészségi következménye, adminisztratív terhe nem kimutatható,* és a b) pontja szerint *technikai, vagy végrehajtási jellegű.*  A jelen esetben közel 1,5 milliárd összeget képvisel a vízmű vagyon átadás – átvétele, annak a vagyonátadó önkormányzat könyveiből való kivezetése, az átvevő NVZrt. könyveibe való bevezetése adminisztrációs folyamat ugyan, de nem vonatkoztatható el az önkormányzat részéről annak vagyonvesztésként való átélése, ezért a ***tárgyra vonatkozó indokolás közzétételét szükségesnek tartom.***

**Tisztelt Képviselő-testület!**

A tárgyi önkormányzati rendelet-tervezet a Jat.-ban és annak végrehajtására kiadott, a jogszabályszerkesztéséről szóló 61/2009. (XII. 14.) IRM rendeletben rögzített szabályoknak és a vonatkozó törvénynek, központi jogszabályokban foglaltaknak megfelel, ezért indítványozzuk *ezen előterjesztés és a hozzá csatolt előzetes hatásvizsgálat, az általános és részletes indokolásban foglaltak, a normaszöveget tartalmazó önkormányzati rendelet-tervezet megvitatását, az Ügyrendi Bizottság és a Pénzügyi Ellenőrző, Foglalkozáspolitikai és Településfejlesztési Bizottság által tett javaslat változtatás nélküli elfogadásával, a tárgyi rendelet-tervezettel egyező helyi önkormányzati rendelet alkotását.*

C s a n y t e l e k, 2022. március 7.

Tisztelettel:

…………………………... ……………………………

Erhard Gyula polgármester Kató Pálné jegyző